มูลนิธิผู้บริโภคร้องเร่งคลอดกม.ทวงหนี้
มูลนิธิเพื่อผู้บริโภคพร้อมเครือข่ายเสนอรัฐบาลใหม่เร่งคลอดกฎหมายทวงถามหนี้ที่เป็นธรรมหลังโดนเอาเปรียบ
11 ส.ค. 2554

มูลนิธิเพื่อผู้บริโภคพร้อมเครือข่ายเสนอรัฐบาลใหม่เร่งคลอดกฎหมายทวงถามหนี้ที่เป็นธรรมหลังโดนเอาเปรียบ
น.ส.สารี อ๋องสมหวัง เลขาธิการมูลนิธิเพื่อผู้บริโภค ร่วมกับชมรมหนี้บัตรเครดิตและสินเชื่อส่วนบุคคลกล่าวว่า รัฐบาลใหม่ควรเร่งดำเนินการออกกฎหมายทวงถามหนี้ที่เป็นธรรมมาบังคับใช้ เพื่อดูแลประชาชน ในช่วงที่ผ่านมามูลนิธิได้ร้องเรียนในปัญหาความไม่เป็นธรรมเกี่ยวกับ ดอกเบี้ยบัตรเครดิต สินเชื่อส่วนบุคคล เป็นจำนวนมากหลายร้อยคน 
น.ส.สารี กล่าวด้วยว่า ที่ผู้บริโภคร้องเรียนว่าถูกเอารัดเอาเปรียบเกินจริง ธุรกิจธนาคารพาณิชย์ ไม่เคยสนใจประกาศของธนาคารแห่งประเทศไทยเกี่ยวกับการติดตามทวงหนี้อย่างเป็นธรรม และมีการคิดดอกเบี้ยสูงเกินจริง
“พรรคการเมืองที่กำลังหาเสียงในขณะนี้ควรเร่งออกนโยบายในการแก้ปัญหานี้ โดยเร่งผลักดัน พ.ร.บ.ทวงหนี้อย่างเป็นธรรม ซึ่งอยู่ในขั้นกฤษฎีกาออกมาใช้” น.ส.สารี กล่าว
นายไพบูลย์ ช่วงทอง กรรมการเครือข่ายนักวิชาการเพื่อผู้บริโภค กล่าวว่า รัฐบาลใหม่ควรที่จะมีการออกนโยบายเรื่องการคิดดอกเบี้ยบัตรเครดิตให้เหลือไม่เกิน 15% ไม่ใช่ 20-28% เพื่อสร้างความเป็นธรรม เพราะจากการศึกษาพบว่า เยอรมนีเก็บสูงสุดแค่ 16% ส่วนการทวงหนี้แม้จะมีการห้าม แต่ไม่มีบทลงโทษในทางกฎหมาย ทำให้ลูกหนี้ต้องเดือดร้อน
นายชูชาติ บุญยงยศ ประธานชมรมหนี้บัตรเครดิตและสินเชื่อส่วนบุคคล กล่าวว่า ปัจจุบันบริษัททวงหนี้มักจะอ้างตัวหลอกลวงประชาชนว่าเป็นเจ้าหน้าที่ตำรวจบ้าง จากกรมบังคับคดีบ้าง หรืออ้างตัวว่าเป็นบุคคลของศาล และใช้ถ้อยคำหยาบคาย